Jan Grarup
Jan Grarup, f. 1968, dansk fotograf; pressefotograf ved Ekstra Bladet 1989, ved Politiken 2001-09, knyttet til The New York Times fra 2011. 
Han er blevet kendt for sine nærgående og medfølende skildringer af krige og konflikter i det meste af verden med særligt fokus på de konsekvenser, som vold, terror og krigshandlinger har for civile, især børn og unge.
Jan Grarup har vundet talrige danske og internationale priser for sine billeder og billedserier, fx Drengene fra Ramallah (2000-01) og Drengene fra Hebron (2002-03), og er blevet kåret som årets pressefotograf i 1991, 1994, 2000, 2004 og 2008. Bogen Shadowland (2006) viser et fyldigt udvalg af Grarups billeder fra bl.a. Rwanda, Kosovo, Kashmir, Darfur, Irak, Israel og Palæstina.